ΓΡΑΠΤΗ ΕΡΩΤΗΣΗ E-0572/98 υποβολή: Carles-Alfred Gasςliba i Bφhm (ELDR) προς την Επιτροπή (4 Μαρτίου 1998)

Θέμα: Ενισχύσεις για την καταπολέμηση της τριστέτσας των εσπεριδοειδών

Σύμφωνα με έκθεση που εκπόνησε το Υπουργείο Γεωργίας, οι μελλοντικές προοπτικές για τον τομέα των εσπεριδοειδών στην Αυτόνομη Διοικητική Περιφέρεια της Βαλένθια δεν είναι ιδιαίτερα ευοίωνες. Η μελέτη επισημαίνει ότι οι φυτείες εσπεριδοειδών στην Περιφέρεια της Βαλένθια παρουσιάζουν ένα ποσοστό προσβολής από την τριστέτσα το οποίο ανέρχεται σε 48,5%. Τα σοβαρότερα προβλήματα εντοπίζονται στην επαρχία της Βαλένθια, με ποσοστό προσβολής 65%, και ακολουθούν οι επαρχίες του Καστελιόν, με 30% και του Αλικάντε, με 20%.

Η σοβαρότατη αυτή ασθένεια έχει ως συνέπεια τη σημαντική οπισθοδρόμηση της γεωργίας στην περιοχή αυτή, εφόσον επιβάλλει το ξερίζωμα των δένδρων, γεγονός που προκαλεί τεράστια οικονομική ζημία για τους αγρότες. Η πρόταση της Επιτροπής να συλλεγούν τα φύλλα και τα κοτσάνια και να μεταφερθούν τα μολυσμένα δένδρα στο εσωτερικό της Περιφέρειας, δεν αποτελεί την κατάλληλη λύση για το πρόβλημα αυτό.

Θα μπορούσε η Επιτροπή να αναφέρει εάν προβλέπει την εφαρμογή ενός προγράμματος αναδιάρθρωσης των πληγεισών περιοχών, με τις σχετικές ενισχύσεις και συνοδευτικά μέτρα;

Απάντηση του κ. Fischler εξ ονόματος της Επιτροπής (6 Απριλίου 1998)

Η Επιτροπή δεν προβλέπει ειδικό πρόγραμμα αναδιάρθρωσης των περιοχών που έχουν πληγεί από την «τριστέτσα» των εσπεριδοειδών. Εντούτοις, υπάρχουν τρία οριζόντια και περιφερειακά μέτρα, τα οποία δύνανται να συμβάλουν στην εν λόγω αναδιάρθρωση, αλλά δεν είναι δυνατόν να σωρευθούν.

Τα επιχειρησιακά προγράμματα των οργανώσεων των παραγωγών του τομέα των οπωροκηπευτικών χρηματοδοτούνται από τα επιχειρησιακά ταμεία των οργανώσεων, με τη συμμετοχή (50%) της Κοινότητας (άρθρο 15 του κανονισμού (ΕΚ) αριθ. 2200/96 του Συμβουλίου της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών ((ΕΕ L 297 της 21.11.1996 )).

Τα επιχειρησιακά προγράμματα υποβάλλονται από τα κράτη μέλη στο πλαίσιο του κανονισμού (ΕΚ) αριθ. 2081/93 ((ΕΕ L 193 της 31.07.1993 )) για τους στόχους των διαρθρωτικών ταμείων (ΕΤΠΑ, ΕΚΤ, ΕΓΤΠΕ, τμήμα προσανατολισμού). Η Επιτροπή ενέκρινε επιχειρησιακό πρόγραμμα για την περιφέρεια της Βαλένθια για την περίοδο 1994/99. Το πρόγραμμα αυτό προβλέπει συγχρηματοδότηση από την κοινότητα και το ενδιαφερόμενο κράτος μέλος των εργασιών μετατροπής, αναδιάρθρωσης και εξυγίανσης των ποικιλιών εσπεριδοειδών. Στο πλαίσιο των εν λόγω ενεργειών προβλέπεται η χρηματοδότηση φυτειών εσπεριδοειδών, τα οποία δεν προσβάλλονται από την τριστέτσα. Η κοινοτική συγχρηματοδότηση των ενεργειών που προβλέπονται στο σχετικό πρόγραμμα ανέρχεται σε 70% των συνολικών δημοσίων δαπανών. Για το υπόλοιπο 30% υπεύθυνο είναι το κράτος μέλος. Η ενίσχυση ισούται με 600 πεσέτες ανά φυτευθέν δέντρο.

Σύμφωνα με τον κανονισμό (ΕΚ) αριθ. 950/97 για τη βελτίωση της αποτελεσματικότητας των γεωργικών διαρθρώσεων ((ΕΕ L 142 της 02.06.1997 )), οι γεωργοί που τηρούν τους όρους, που προβλέπονται από το άρθρο 5 του εν λόγω κανονισμού, δύνανται να απολαύουν των ενισχύσεων στις επενδύσεις που πραγματοποιούνται στο πλαίσιο του προγράμματος αναβάθμισης των εκμεταλλεύσεών τους. Οι επενδύσεις σε πολυετείς φυτείες, όπως αυτές εσπεριδοειδών, κρίνονται επιλέξιμες για κοινοτική συγχρηματοδότηση, υπό τον όρο ότι η αγορά των δέντρων δεν συμπεριλαμβάνεται στις τρέχουσες δαπάνες της εκμετάλλευσης. Το συνολικό ύψος της ενίσχυσης αντιπροσωπεύει ένα ποσοστό της συνολικής επιλέξιμης επένδυσης και διαμορφώνεται ανάλογα με την επένδυση (ακίνητα και άλλα αγαθά), καθώς και τις περιφέρειες όπου πραγματοποιείται η επένδυση (μειονεκτικές και άλλες περιοχές).